લેક ડિસ્ટ્રિક્ટ એટલે ૧૬ જેટલા લેક વચ્ચે આવેલું ડિસ્ટ્રિક્ટ. લેક વિન્ડર મિયર પાસે કાર પાર્ક કરી એની સિટી ટુર લઇ અમે ઉપડયા એ મનોહર ભૂમિને માણવા.૬ પાઉન્ડમાં ટિકિટ લઇ કોઇ પણ ડબલ ડેકર અને તે પણ ઉપરથી ખુલ્લી એવી બસમાં બેસી જવા મન થાય ત્યાં ઊતરી મનભાવન પોઇન્ટ પર સમય પસાર કરી પાછળ આવતી બીજી કોઇ પણ બસમાં બેસી આગળ જવાની સવલિયતે આ ટુરને માણવાની મજા બેવડી કરી નાખી અને એમાંય વચ્ચે વરસતો ઝરમર વરસાદ! નિસર્ગને મન ભરીને માણવાની આ તો શરુઆત હતી.લેક ડિસ્ટ્રિક્ટના લેક વિન્ડરમિયર પછી પહોંચ્યા અને ત્યાંથી લેક લોમોન્ડ તરફ. અહીં લેક ક્રુઝ લઇ લેકની વચ્ચે ફરતા ફરતા તેની આસપાસની ઘટાટોપ હરિયાળીએ આંખ-મનને ટાઢક આપી તેનો આસ્વાદ લીધો.જેમ આગળ વધીએ તેમ નવી જગ્યા નવિનતા જોવા મળતી. સાવ જૂના સમયની યાદ આપતું કોઇ ઓલ્ડ સીટી હોય, રસ્તામાં આવતા વોટર ફોલ ,નાના ગામમાં પણ નજરે પડતા સ્મારકો, ફોર્ટ અગસ્તસનો સ્વીંગ બ્રીજ પસાર કરી આગળ વધતા હવે શરૂ થતુ હતુ લોક નેસ. અહીં સ્થાનિક ભાષામાં લેક ને લોક કહે છે. આ લોક ( લેક ) નેસ લગભગ ૬૦ માઇલ સુધી તમને સાથ આપે. લોકવાયકા એવી છે કે આ લેક માં લોકો ને ક્યારેક ડ્રેગન ( વિશાળ કાય જળચર પ્રાણી )નજરે પડે છે. રાત્રે ઇન્વરનેસ પહોંચી ટ્રાવેલ લોજમાં રાત્રી રોકાણ કર્યુ. ચારેબાજુ લીલાછમ પહાડો વચ્ચે ઘેરાયેલા આ ઇનવરનેસને જ્યારે સવારે ઉઠીને જોયું ત્યારે એમ થાય કે ક્યાંથી આવ્યુ હશે આટલું કુદરતી સૌંદર્ય ?